Okresná prokuratúra Žilina 
Moyzesova 20, 011 56 Žilina 1

Sp. zn. : 1 Pv 187/12/5511	Žilina, 26.6.2012
EEČ : 2-43-280-2012

U Z N E S E N I E

Trestná vec:	obvinený XXXXX  
Prečin:	Poškodzovanie a ohrozovanie prevádzky všeobecne prospešného zariadenia podľa § 288 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Žilina
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	Stredoslovenské energetické závody – Distribúcia, a.s. Žilina 
	sídlo organizácie: Pri Rajčianke č. 2927/8, Žilina, 
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 628,33 € 
b.	Peňažná suma určená na všeobecne prospešné účely: 100,00 € 
c.	Konkrétny adresát peňažnej sumy určenej na všeobecne prospešné účely: Nemocnica s poliklinikou Žilina 
d.	Suma odovzdaná štátu na peňažnú pomoc obetiam trestnej činnosti: 50,00 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ Bytča pod spisovou značkou ORP-453/BY-ZA-2012.
Dňa 29.02.2012 v čase okolo 11.00 hod. v obci Petrovice, okr. Bytča, v časti zv. Pod Pláňami vykonával pilčícke práce v lesnom poraste č. 4A, pričom po narezaní stromu buka došlo k pretrhnutiu oceľového lana, ktorým strom napínal cez naviják za traktorom a tým pádom k následnému spadnutiu stromu a strhnutiu krajného vodiča elektrického napätia ALFE 35 na linke č. 182 vysokého napätia k strhnutiu vrchnej konzoly na drevenom stĺpe pred úsekovým vypínačom, v dôsledku čoho bola v obývanej časti obce Petrovice prerušená dodávka elektrickej energie, čím spol. Stredoslovenské energetické závody - Distribúcia, a.s. Žilina, so sídlom Pri Rajčianke č. 2927/8, Žilina, IČO: 36 442 151, spôsobil škodu vo výške 628,33,-Eur.
Odôvodnenie: 
Poverený príslušník OO PZ Bytča uznesením sp. zn. ČVS:ORP-453/BY-ZA-2012 zo dňa 29.02.2012 podľa § 199 ods. 1 Tr. por. začal trestné stíhanie a následne uznesením zo dňa 15.03.2012 podľa § 206 ods.1 Tr. por. vzniesol obvinenie XXXXX pre prečin poškodzovania a ohrozovania prevádzky všeobecne prospešného zariadenia podľa § 288 Tr. zákona na tom skutkovom základe ako je to uvedené vo výrokovej časti tohto uznesenia.

Dňa 19.04.2012 poverený príslušník OO PZ Bytča predložil tunajšej prokuratúre po skončení skráteného vyšetrovania vyšetrovací spis ČVS: ORP-453/BY-ZA-2012 spolu s návrhom na podanie obžaloby, ktorého preskúmaním som dospela k presvedčeniu, že v danom prípade sú splnené všetky zákonné podmienky aj pre postup podľa § 220 a nasl. Tr. poriadku.
	
Za prečin poškodzovania a ohrozovania prevádzky všeobecne prospešného zariadenia podľa § 288 Tr. zákona možno páchateľovi uložiť trest odňatia slobody až na 6 mesiacov.	

Obvinený XXXXX v konaní pred probačným a mediačným úradníkom Okresného súdu v Žiline vyhlásil, že  spáchal skutok, za ktorý je trestne stíhaný a nie sú dôvodné pochybnosti o tom, že jeho vyhlásenie bolo vykonané slobodne, vážne a určito. Obvinený svoje konanie oľutoval a súhlasil so schválením zmieru.

Zástupca poškodenej spol. SSE - Distribúcia, a.s. Žilina XXXXX v konaní pred probačným a mediačným úradníkom Okresného súdu Žilina vyhlásil, že spoločnosť už od obvineného XXXXX nepožaduje žiadnu náhradu škody, nakoľko spôsobená škoda vo výške 628,33,-Eur na základe faktúry č. 22001912 už bola obvineným v priebehu prípravného konania dňa 18.04.2012 v plnej výške uhradená. Poškodená spoločnosť teda súhlasí so zmierom a vyhlasuje, že týmto sú všetky jej nároky voči obvinenému na náhradu škody spôsobenej trestným činom plne uspokojené. 
 
Skutočnosť, že medzi obv. XXXXX a poškodenou spol. SSE - Distribúcia, a.s. Žilina zastúpenou XXXXX bol uzatvorený zmier, je zrejmá aj z písomného vyhotovenia zmieru zo dňa 07.06.2012 v konaní pred probačným a mediačným úradníkom Okresného súdu v Žiline.

	Obvinený vložil dňa 13.06.2012 na účet Krajskej prokuratúry v Žiline č.ú.: 7000231396/8180 vedený v Štátnej pokladnici sumu 100,-Eur určenú na všeobecne prospešné účely.

	Podľa § 224 ods. 1 Tr. por. obvinený určil ako adresáta polovice peňažnej sumy, t.j. sumy 50,-Eur Nemocnicu s poliklinikou Žilina. Uvedená suma bude po tom, ako sa stane toto uznesenie vykonateľným, poukázaná XXXXX s poliklinikou Žilina, príspevkovej organizácii so sídlom Vojtecha Spanyola č. 43, 012 07 Žilina, IČO: 17 335 825, na účet vedený v Štátnej pokladnici na č. účtu: XXXXX 

Podľa § 224 ods. 2 Tr. por. obvinený určil ako adresáta druhej polovice peňažnej sumy, t.j. sumy 50,-Eur štát, a to na peňažnú pomoc poškodeným trestnými činmi podľa osobitného zákona. 

Z listinných dôkazov zabezpečených v priebehu prípravného konania vypovedajúcich o osobe páchateľa vyplýva, že obv. XXXXX nebol doposiaľ súdom trestaný a v evidencii priestupkov v mieste trvalého bydliska taktiež nemá žiaden záznam. 
	
V danej veci sa jedná o konanie o prečine, pre ktorý Trestný zákon ustanovuje trest odňatia slobody s hornou hranicou neprevyšujúcou päť rokov a obvinený ako aj poškodený súhlasili so schválením zmieru. Obvinený vyhlásil, že spáchal skutok, za ktorý je stíhaný, pričom nie sú odôvodnené pochybnosti o slobodnosti, vážnosti a určitosti tohto vyhlásenia a škoda spôsobená trestným činom bola v priebehu prípravného konania v plnej výške nahradená. 

Obvinený zložil na účet prokuratúry peňažnú sumu určenú na verejnoprospešné účely, z ktorej 50% tvorí suma určená štátu na peňažnú pomoc poškodeným trestnými činmi, pričom táto suma nie je zrejme neprimeraná závažnosti spáchaného trestného činu a vzhľadom na povahu a závažnosť tohto trestného činu, mieru  akou bol dotknutý verejný záujem, na osobu obvineného a na jeho osobné a majetkové pomery možno prijať záver, že rozhodnutie o schválení zmieru je dostačujúce. 

Trestné stíhanie nebolo vedené pre korupciu, ani proti verejnému činiteľovi alebo zahraničnému verejnému činiteľovi, pre trestný čin spáchaný v súvislosti s výkonom ich právomoci a v rámci ich zodpovednosti a zároveň uvedeným trestným činom nebola spôsobená smrť osoby.

Vzhľadom k vyššie uvedeným skutočnostiam konštatujem, že v danej veci boli splnené všetky zákonné podmienky stanovené v § 220 Tr. por. pre rozhodnutie o schválení zmieru a zastavenie trestného stíhania. Preto som rozhodla tak, ako je to uvedené vo výrokovej časti tohto uznesenia.
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Alexandra Mesiarkinová
prokurátorka